Se o cjapàis la strade blancje che e puarte fûr Talmassons, viers la glesiute di Sant Antoni, e o puartàis i pas te boschete pôc plui innà, cirint di meti il cidinôr te suele, la maravee tai voi e l’inniò tal cjaminâ; dopo vê passade la roie – svindic di risultive cuintri la canicule – a rivais adore a cjatâle, e salacor ancje a fevelâi.
Ducj a san che je li, che no je mai lade vie e no je mai rivade.
In pôcs però la viodin e in mancul i crodin, parcè che dopo vê sintude cheste storie, come da rest par ogni veretât de vite, no spindin fature par lâ a viodi se je vere pardabon.
La Bibliocheche no si cure di cheste pocje curiositât de int, no si cruzìe de pocje fidance.
Jê e vîf dal so savê, dal so vê let ogni libri che al è in chest mont.
Simpri. In ogni moment. Ducj i libris.
Nissun al sa cemût che al sedi pussibil, ma al è cussì, e cussì simpri al sarà.
E dentri tai libris si cjate dut, e dut si pues domandâi a la Bibliocheche.
Bisugne dome vê la gracie di poni la domande disint dîs voltis dîs, a ûs ridade di simie.
«Dîsdîsdîsdîsdîsdîsdîsdîsdîsdîs Bibliocheche, cuâl isal il non dal diaul?»
E li, cuntune domande cetant incaute, si pues pierdi zornadis, par che jê ti conte de Bibie e di Dante, di Bulgakov e Göethe, di esorciscj e infiers. Fintremai che no tu ti stufìs. O tu muris di fan stant a sintîle. No sarès la prime volte che al capite.
Par chest bisugne stâ atents a lis domandis di fâi.
Cui aial robât lis trisculis tal ort? Cuâi numars vinçarano la loterie? Tite mi vuelial ben?
A son dutis domandis di no fâ. I libris a son te vite e no l’incontrari. La Bibliocheche si sfantarà intun baticei di plumis, lassantji a cjalâ il vueit tant che un cocâl. No sarès la prime volte che al capite.
Parcè che rivâ a cjacarâ cuntune Bibliocheche al è biel, maraveôs. Ducj a podin.
Ma o vin chel brut vizi di poni domandis che no àn rispueste, o che la savìn za, o che no je impuartante. E je e sparìs cussì sburide di lassâti crodi che no sedi mai esistude. E magari ti robe ancje un sbit di fantasie.
No sarès la prime volte che al capite.
di Rafaêl Serafin
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn pap_Latn